Slapta misija: išsaugok lietuvišką žodį!

Pamokos tema: Knygnešių veikla ir lietuviškos spaudos draudimo laikotarpis.
Klausimas: Kaip knygnešiai išsaugojo lietuvių kalbą ir ką reiškia veikti rizikos bei slaptumo sąlygomis?
Temos BUP:  Istorija - XIX a. politinė Europa: revoliucijos ir tautiniai sąjūdžiai, nacionalinės valstybės ir globalios imperijos (nacionaliniai judėjimai Lietuvoje - knygnešių veikla); gyvenimo įgūdžiai -  santykiai ir bendradarbiavimas. 
Tikslas: išanalizuoti knygnešių veiklą istoriniame kontekste patyriminiu būdu.
Uždaviniai:
1. Atpažinti knygnešių veiklos ypatumus ir gebėti paaiškinti jų reikšmę lietuvių kultūrai; 
2. Pritaikyti strateginį mąstymą ir bendradarbiavimo gebėjimus dalyvaujant knygnešių žaidime; 
3. Įvertinti knygnešių, žandarų, piliečių tikslus ir veikimo principus tiek žaidime, tiek istoriniame kontekste; 
4. Reflektuoti savo patirtį, gebėti įvardyti taikytas strategijas ir jų efektyvumą. 
Kompetencijos: komunikavimo, kultūrinė, socialinė.
Priemonės: atspausdintos popierinės žaidimo dalys, lipni juostelė ženkliukams tvirtinti, vienos žirklės, knygos (bet kokios; 1,5 karto daugiau vienetų, nei dalyvauja mokinių).
Vertinimas: formuojamasis.
Metodai: mokymasis Neakivaizdinio Vilniaus maršrute, patyriminis mokymasis, strateginis vaidmenų žaidimas, refleksija.
Vieta: Aušros vartai.
Klasė: 9.
Veiklos: mokiniai eina Neakivaizdinio Vilniaus maršrutu, kuriame susipažįsta su knygnešių istorija, vėliau įsitraukia į strateginį vaidmenų žaidimą, kuriame taiko slaptumo, bendradarbiavimo ir sprendimų priėmimo strategijas. Pamokos pabaigoje reflektuoja savo patirtį ir įgytas žinias.
Įtrauktis: užtikrinamas aiškus instrukcijų pateikimas, žaidimo metu mokytojas konsultuoja  SUP mokinius.



PAMOKOS PLANAS
ĮVADAS (15 min)
Pamoka pradedama diskusija. Užduodamas klausimas „ką žinote apie knygnešius?“. Mokiniai pasidalina žiniomis.
Pristatomas pamokas tikslas ir uždaviniai. 
MOKYMOSI VEIKLOS (4,5 val.)
Mokiniai eina Neakivaizdinio Vilniaus sudarytą maršrutą „Slaptas knygų kelias“.
Praėjus maršrutą reflektuojama apie įgytas žinias. Orientaciniai klausimai, kuriuos verta užduoti:
· Kokia buvo knygnešių kasdienybė? 
· Su kokiais iššūkiais jie susidurdavo? 
· Kas juos motyvavo taip stipriai rizikuoti savo pačių saugumu?
· Kokia yra knygnešių veiklos reikšmė Lietuvai?
· Ar tokiose aplinkybėse jūs pasiryžtumėte būti knygnešiu ar imtis kitokios pilietinės veiklos, rizikuodami savo saugumu?
Po ekskursijos grįžtama prie Aušros vartų. Pristatomas strateginis vaidmenų žaidimas, paaiškinamos taisyklės (jas galima rasti pamokos medžiagoje).
Mokiniams atsitiktiniu būdu paskiriamos rolės. Pradedamas žaisti žaidimas, kurio metu knygnešiai siekia slapta gabenti į Vilnių knygas, o žandarai siekia užtikrinti numatytą tvarką. Žaidimo metu mokiniai turi planuoti veiksmus, kurti strategijas, bendradarbiauti, priimti sprendimus neapibrėžtose situacijose, vertinti riziką, pasitikėti arba abejoti kitais dalyviais. Mokytojas stebi procesą, fiksuoja mokinių veiklą ir prireikus moderuoja eigą.
Žaidimas turėtų užtrukti iki 1 valandos.
APIBENDRINIMAS IR REFLEKSIJA (30 min)
Mokiniai aptaria savo patirtį, analizuoja žaidimo eigą, lygina ją su istoriniu kontekstu ir daro išvadas apie knygnešių veiklą bei jos sudėtingumą.
Klausimai refleksijai:
· Kaip jautėtės atlikdami savo vaidmenį žaidime? 
· Kas buvo sunkiausia veikiant savame vaidmenyje? 
· Ar ir jeigu taip, tai kaip žaidimas padėjo geriau suprasti knygnešių veiklą ir jų patirtus pavojus bei įtampą? 
· Kokias strategijas taikėte siekdami savo tikslo? 
· Ar bendradarbiavimas buvo svarbus? Kodėl? 
· Kaip sprendėte, kuo galima pasitikėti, o kuo ne? 
· Ką darytumėte kitaip, jei žaistumėte dar kartą? 
· Ar ir jeigu taip, tai kaip ši patirtis pakeitė jūsų požiūrį į knygnešius ir jų reikšmę Lietuvai?
